JMART กอดคอ JMT วิ่งคึก! รับงบ Q3 “นิวไฮ” ฟากโบรกอัพกำไรปี 63-65 พ่วงราคาเป้ากระฉูด
JMART กอดคอ JMT วิ่งคึก! รับงบ Q3 "นิวไฮ" ฟากโบรกอัพกำไรปี 63-65 พ่วงราคาเป้ากระฉูด
12 พ.ย. 2563

ผู้สื่อข่าวรายงานว่า ราคาหุ้น บริษัท เจ มาร์ท จำกัด (มหาชน) หรือ JMART ณ เวลา 10.01 น. อยู่ที่ระดับ 16.40 บาท บวก 0.30 บาท หรือ 1.86% สูงสุดที่ระดับ 16.50 บาท ต่ำสุดที่ระดับ 16.40 บาท ด้วยมูลค่าการซื้อขาย 67.04 ล้านบาท
ด้านราคาหุ้น บริษัท เจ เอ็ม ที เน็ทเวอร์ค เซอร์วิสเซ็ส จำกัด (มหาชน) หรือ JMT อยู่ที่ระดับ 33.75 บาท บวก 0.75 บาท หรือ 2.27% สูงสุดที่ระดับ 33.75 บาท ต่ำสุดที่ระดับ 33.25 บาท ด้วยมูลค่าการซื้อขาย 12.70 ล้านบาท
ด้านบทวิเคราะห์ บล.เมย์แบงก์ กิมเอ็ง (ประเทศไทย) ระบุในบทวิเคราะห์ ว่า JMART รายงานกำไรสุทธิงวดไตรมาส 3 ที่ 261 ล้านบาท เพิ่มขึ้น 62% จากไตรมาสก่อน และเติบโต 110% จากช่วงเดียวกันของปีก่อน ซึ่งดีกว่าที่ตลาดคาดการณ์ถึง 30% และยังเป็นการทำสถิติสูงสุดรายไตรมาสของบริษัท
ทั้งนี้ เป็นปีที่ดีของ JMART เนื่องจากกำไรงวด 9 เดือนแรกของปี 2563 เท่ากับ 527 ล้านบาท เพิ่มขึ้น 39% จากปีก่อน และใกล้เคียงกับกำไรปีที่แล้วทั้งปีที่ระดับ 534 ล้านบาท และคิดเป็น 88% ของประมาณการตลาดที่ 608 ล้านบาท จึงมีโอกาสถูกปรับขึ้นราว 30%
สำหรับในเชิงกลยุทธ์ มองว่าหุ้นยังมีแรงหนุนจากปัจจัยเร่งในระยะสั้นที่ยังคงแข็งแกร่งทั้งโมเมนตั้มกำไรที่พร้อมจะทำออลไทม์ไฮได้อีกในไตรมาส 4/63 ที่เติบโตได้จากไตรมาส 3 นี้ ทุกธุรกิจ รวมถึงปัจจัยจากการถูกนำเข้าคำนวณทั้งดัชนี MSCI และ SET100 ในช่วงที่เหลือของปีนี้ โดยในเชิงกลุยุทธ์ประเมินกรอบราคาเหมาะสมที่ระดับ 17.20 บาทต่อหุ้น
ด้านบล.โนมูระ พัฒนสิน ระบุในบทวิเคราะห์เกี่ยวกับหุ้น JMART โดยระบุว่า ขณะนี้ปรับประมาณการกำไรปี 2563-65 ขึ้น 26.1%, 16.2% และ 22.3% ตามลำดับ หลักๆ จากการปรับเพิ่มคาดการณ์กำไร JMT ขึ้น 7.2%, 7.1% และ 15.7% ตามลำดับ โดยบริษัทยังมีความสามารถในการเก็บชำระหนี้ที่ดี สะท้อนจาก Cash Collection งวดไตรมาส 3/63 ที่โตจากทั้งไตรมาสก่อน และช่วงเดียวกันของปีก่อน สวนทางกับภาพเศรษฐกิจที่เป็นขาลง ส่วนของ SINGER ก็เติบโตได้ดีตามการขยายตัวของพอร์ตลูกหนี้ รวมถึงฟื้นตัวแรงของ J Mobile, J, J Fintech
โดยแนวโน้มกำไรในช่วงไตรมาส 4/63 ยังสามารถขยายตัวได้จากไตรมาสก่อน และช่วงเดียวกันของปีก่อน หนุนจากช่วงไฮซีซั่นของธุรกิจหลัก JMT และ J Mobile หนุนทั้งปี 2563 ที่ระดับ 795 ล้านบาท เติบโต 48% จากปีก่อน และแรงต่อเนื่อง 1 พันล้านบาท เติบโต 26% ในปี 2564
ดังนั้น ฝ่ายวิจัยได้ปรับเพิ่มคำแนะนำเป็น “ซื้อ” ที่มูลค่าพื้นฐานใหม่ปี 2564 ที่ 20.90 บาทต่อหุ้น
พร้อมกันนี้ ฝ่ายวิจัยได้ปรับคำแนะนำซื้อหุ้น JMT ด้วยมูลค่าพื้นฐานปี 2564 ที่ระดับ 40.25 บาทต่อหุ้น อิง PER ปี 2564 ที่ 35.6 เท่า ในฐานะหุ้นเติบโต คาดการณ์แนวโน้มกำไรจะโตต่อเนื่องสูงเฉลี่ย 3 ปี 33% โดยยังมองว่าเหมาะสม เมื่อเทียบกับความสามารถในการเก็บหนี้ที่ดีของบริษัทและโอกาสเติบโตอีกมาก เนื่องจากมีพอร์ตหนี้ขนาดใหญ่กว่า 1.9 แสนล้านบาท ถือเป็นอันดับหนึ่งในอุตสาหกรรมบริหารสินทรัพย์แบบไม่มีหลักประกัน